Source: https://www.rup.ee/pluss/e-ajakiri/02-17-2015/v-lgnevuse-n-ue-ja-aegumine
Timestamp: 2020-05-31 12:36:05+00:00

Document:
Võlgnevuse nõue ja aegumine - Pluss
http://www.riigikohus.ee/?id=11&tekst=RK/3-2-1-153-14
Riigikohtu 04.02.2015 lahend nr 3-2-1-153-14
Hageja esitas maakohtule OÜ (äriregistrist kustatud) (võlgnik) ja isiku (kostja) vastu hagi võla nõudes. Hagiavalduse kohaselt sõlmisid hageja ja võlgnik laenulepingu. Laenulepingust tulenevate kohustuste täitmiseks sõlmisid hageja ja kostja käenduslepingu, mille kohaselt vastutab kostja võlgniku kohustuste kohase täitmise eest solidaarselt võlgnikuga. Võlgnik oma kohustusi ei täitnud, mille tõttu andis hageja võlgnikule ja kostjale kohustuste täitmiseks täiendava tähtaja.
Kostja asus seisukohale, et nõuded on aegunud. Maakohus jättis vaheotsusega aegumise kohaldamata. Kostja esitas apellatsioonkaebuse, mille ringkonnakohus rahuldas. Hageja esitas kassatsioonkaebuse.
1. Tsiviilseadustiku üldosa seaduse (edaspidi TsÜS) § 147 lõike 1 kohaselt algab aegumistähtaeg nõude sissenõutavaks muutumisega. Nõuded käendaja vastu hakkavad aeguma samal ajal kui samad nõuded võlgniku vastu.
2. Võlaõigusseaduse (edaspidi VÕS) § 114 lõike 1 kolmanda lause kohaselt pikeneb ebamõistlikult lühike tähtaeg automaatselt mõistliku tähtajani. Esiteks on VÕS § 114 lg 1 järgi tähtaja pikenemisel võlgnikul rohkem aega oma võlgnevus tasuda. Teiseks peab mõistlikust tähtajast lähtuma võlausaldaja ka võlgniku vastu VÕS § 113 lg 1 alusel viivisenõude esitamisel. Kohtul on alust asuda seisukohale, et hageja antud täiendav tähtaeg pikenes. Arvesse saab võtta täiendava tähtaja mõistlikkuse hindamisel ka sarnaseid olukordi reguleerivaid lepingutingimusi ja kokkulepitud tähtaegu.
3. TsÜS § 167 lg 2 järgi on õigustatud isiku poolt kohustatud isikule kohustuse täitmiseks täiendava tähtaja määramise korral aegumine peatunud kuni täiendava tähtaja möödumiseni või kohustatud isiku poolt oma kohustuse täitmisest lõpliku keeldumiseni. Pankrotihoiatuses määratud tähtaeg on seaduses ettenähtud täiendav tähtaeg, mistõttu peatub aegumine TsÜS § 167 lg 2 järgi määratud tähtaja möödumiseni või kohustuse täitmisest lõpliku keeldumiseni.
4. Käendaja vastu esitatud nõudele kohaldub tehingust tuleneva nõude kolmeaastane aegumistähtaeg. TsÜS § 147 lg 2 kohaselt muutub nõue sissenõutavaks alates ajast, mil õigustatud isikul on õigus nõuda nõudele vastava kohustuse täitmist.

References: § 147
 § 114
 § 114
 § 113
 § 167
 § 167
 § 147